**ΕΛΛΑΔΑ**
Εἶμαι ἡ Ἑλλάδα ἡ ἔνδοξη
ἡ ξακουσμένη χώρα
τῆς οἰκουμένης στόλισμα
καί στά παλιά καί τώρα.
Εἶναι ἡ γιορτή μου σήμερα,
χαρμόσυνη ἡμέρα,
γι᾽ αὐτό κι ἡ φύση φόρεσε
στολίδια πέρα ὡς πέρα.
Ἑλᾶτε σεῖς παιδιά δικά μου
τῆς δόξας μου καί τῆς χαρᾶς μου.

**ΘΡΑΚΗ**
Γειά σου, χαρά σου Ἑλλάδα μου,
πατρίδα δοξασμένη,
φέρνω εὐχές γιά σένανε
πατρίδα ἀγαπημένη.
Ὅσο μακριά κι ἄν βρίσκομαι,
μανούλα νά γνωρίζεις
μέρα καί νύχτα ἡ σκέψη μου
σέ σένα τριγυρίζει.

**ΜΑΚΕΔΟΝΙΑ**
Μακεδονία ἱστορική,
πανάρχαια εἶμαι χώρα
πού μέ ζηλεύουνε οἱ βάρβαροι
ἀπ᾽ τά παλιά ὡς τά τώρα.
Χίλιες φορές μέ κύλισαν
στό αἶμα καί στό δάκρυ,
μά πάντοτε ἀδούλωτη
στάθηκα δῶ στήν ἄκρη.
Μακεδονία ξακουστή
εἶμαι καί τό φωνάζω
καί σέ γλυκιά μανούλα μου
πάντα θέ νά ἀγκαλιάζω.

**ΗΠΕΙΡΟΣ**
Μητέρα, εἶμαι ἡ Ἤπειρος,
μέ τά ψηλά βουνά μου,
τρανά σάν τήν ἀγάπη μου
πού ἔχω στήν καρδιά μου.
Ἀθάνατη καί ἡρωική
στάθηκε ἡ γενιά μου.
Γιά δέστε ἐκεῖ στό Ζάλογγο
Σουλιώτισσες κινᾶνε
καθώς πέφτουν στόν γκρεμό
ἀντᾶμα τραγουδᾶνε:
«Στή στεριά δέ ζεῖ τό ψάρι
κι οὔτε ἀνθός στήν ἀμμουδιά
κι Ηπειρώτισσες δέ ζοῦνε
δίχως τήν ἐλευθεριά.»

**ΘΕΣΣΑΛΙΑ**
Ἡ Θεσσαλία εἶμαι ἐγώ,
πατρίδα μου Ἑλλάδα,
πού ᾽χω τούς κάμπους τούς πλατιούς,
τά ὁλάνθιστα λειβάδια.
Τοῦ Ρήγα Φεραίου ἔχουμε αὐτή τήν προσταγή:
«Καλύτερα μιᾶς ὥρας ἐλέυθερη ζωή
παρά σαράντα χρόνια
σκλαβιά καί φυλακή»

**ΣΤΕΡΕΑ ΕΛΛΑΔΑ**
Νά ᾽μαι καί ἐγώ, μανούλα μου,
ἡ Στερεά Ἑλλάδα
μέ τόν Καραϊσκάκη μου,
τό Χάνι τῆς Γραβιᾶς μου.
Πού ᾽χω τήν Ἀλαμάνα μου
κορώνα στό κεφάλι
γιά τιμή μου τό σπαθί
τοῦ ἥρωα Καψάλη.
Ἔχω γιά στέμμα μου χρυσό
τήν ξακουστή Ἀθήνα,
σάν ἀστέρι φωτεινό
ἀπό τά χρόνια ἐκείνα.

**ΠΕΛΟΠΟΝΝΗΣΟΣ**
Εἶμαι ἡ Πελοπόννησος,
πού ᾽χω τά Δερβενάκια,
Βαλτέτσι καί Τριπολιτσά
χιλιάδες μπαϊράκια.
Εἶναι οἱ τόποι μου ἱεροί
στό αἶμα βαπτισμένοι,
σ᾽ ὅλο τόν κόσμο, τόν ντουνιά
μέ ἔχουν ξακουμένη.

**ΝΗΣΙΑ**
Ἔχουμε χίλιες ὀμορφιές
καί πιό πολλές ἀκόμα,
ὅπου δέ λέγονται ποτέ
μέ τό ἀνθρώπινο τό στόμα.
Ἕναν Διονύσιο Σολωμό
δώσαν τά Ἕπτάνησά μας,
μά Ὕδρα, Σπέτσες καί Ψαρά
εἶναι τό καυχημά μας.
Κανάρης, Μιαούλης ναύαρχος
μαζί κι ἡ Μπουμπουλίνα
γενναία ἀγωνίστηκαν
γιά σέ γλυκιά πατρίδα.

**ΛΕΥΤΕΡΙΑ**
Ἡ Λευτεριά σου εἶμαι ἐγώ, Ἑλλάδα δοξασμένη,
καί μέ ἐσέ παντοτινά θά εἶμαι ἑνωμένη.
Σέ ὅλους τούς ἀγῶνες σου θά στέκομαι κοντά σου
νά στεφανώνω πάντοτε τ᾽ἀνδρεία τά παιδιά σου.
Ἐδῶ μέσα στή χώρα σου ἐγώ ἔχω τή φωλιά μου
γι᾽ αὐτό καί πάντα, Ἑλλάδα μου, σ᾽ ἔχω στήν ἀγκαλιά μου.

**ΔΟΞΑ**
Ἑλλάδα, εἶμαι ἡ δόξα σου, λουλούδια μυρωμένα
σέ κάθε βῆμα ὅπου πατεῖς σοῦ ἔχω ἀπλωμένα.
Σέ κάθε ἀγώνα σου σκληρό ἐγώ μέ τά φτερά μου
ἐσέ σκεπάζω πάντοτε, Ἑλλάδα μου, κυρά μου.
Καί στεφάνια ἀμάραντα τήν κόμη σου στολίζω
στέκω σέ βλέπω μιά στιγμή
κι ἀπ᾽ τή χαρά δακρύζω.

**ΧΑΡΕΙΤΕ ΕΛΛΗΝΟΠΟΥΛΑ
ΤΟΥ ΕΘΝΟΥΣ Η ΕΛΠΙΔΑ
ΧΑΡΕΙΤΕ ΓΙΑΤΙ ΕΧΟΥΜΕ
ΤΡΙΣΕΝΔΟΞΗ ΠΑΤΡΙΔΑ.**